Broj: 711-I-182-P-72-20/21-09-11

Zagreb, 29. siječnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv dužnosnika Branka Grčića, zastupnika u Hrvatskom saboru,** na 113. sjednici, održanoj 29. siječnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Branka Grčića, zastupnika u Hrvatskom saboru, neće se pokrenuti, s obzirom da iz prikupljenih podataka povodom prijave zaprimljene 25. veljače 2020.g., u kojoj se navodi da prijavljeni dužnosnik u podnesnom izvješću o imovinskom stanju dužnosnika Povjerenstvu nije prijavio članstvo u udrugama kao što su Rotary Split, ne proizlazi da je u postupanju, odnosno propustu prijavljenog dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 25. veljače 2020.g. zaprimilo neanonimnu prijavu podnesenu protiv dužnosnika Branka Grčića, zastupnika u Hrvatskom saboru, koja je u ulaznoj pošti Povjerenstva zaprimljena pod brojem: 711-U-1026-P-72/20-01-2 te je povodom iste otvoren predmet pod brojem: P-72/20.

U prijavi se u bitnom navodi kako je dužnosnik branko Grčić, zastunik u hrvatskom saboru postupio protivno odedbi članka 8. stavka 1. ZSSI-a, jer se u javnosti pojavila informacija da je navedeni dužnosnik član udruga kao što su Rotary Split pa je isto trebao navesti u podnesenom izvješću o imovinskom stanju dužnosnika.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

Uvidom u Registar dužnosnika, koji ustrojava i vodi Povjerenstvo, utvrđeno je da je Branko Grčić obnašao dužnosti potpredsjednika Vlade Republike Hrvatske od 23. prosinca 2011.g. do 22. siječnja 2016.g., ministra regionalnoga razvoja i fondova Europske unije od 23. prosinca 2011.g. do 22. veljače 2016.g., zastupnika u Hrvatskom saboru od 30. siječnja 2016. do 14. listopada 2016.g., zatim od 14. listopada 2016.g. do 22. srpnja 2020.g. te da istu dužnost obnaša i od 22. srpnja 2020.g.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog Zakona, a podstavkom 4. ZSSI-a istog članka propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske dužnosnici u smislu odredbi ZSSI-a. Stoga je i dužnosnik Branko Grčić, povodom obnašanja gore navedenih dužnosti, obvezan postupati sukladno odredbama ZSSI-a.

Zakonom o udrugama uređuje se osnivanje, pravni položaj, djelovanje, registracija, financiranje, imovina, odgovornost, statusne promjene, nadzor i prestanak postojanja udruga sa svojstvom pravne osobe u Republici Hrvatskoj.

Udruge su svaki oblik slobodnog i dobrovoljnog udruživanja više fizičkih, odnosno pravnih osoba, koje se, radi zaštite njihovih probitaka ili zauzimanja za zaštitu ljudskih prava i sloboda, zaštitu okoliša i prirode i održivi razvoj te za humanitarna, socijalna, kulturna, odgojno-obrazovna, znanstvena, sportska, zdravstvena, tehnička, informacijska, strukovna ili druga uvjerenja i ciljevi koji nisu u suprotnosti s Ustavom i zakonom, a bez namjere stjecanja dobiti ili drugih gospodarski procjenjivih koristi, podvrgavaju pravilima koja uređuju ustroj i djelovanje toga oblika udruživanja.

Udruge se upisuju u Registar udruga Republike Hrvatske koji vode uredi državne uprave u županiji odnosno gradski ured Grada Zagreba nadležan za poslove opće uprave, a kojima se, prema sjedištu udruge, podnosi zahtjev za upis u registar. O upisu udruge u registar nadležni ured državne uprave donosi rješenje. Udruga stječe pravnu osobnost danom upisa u Registar udruga Republike Hrvatske.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Stavkom 2. istog članka propisano je da su dužnosnici, ako je tijekom obnašanja javne dužnosti došlo do bitne promjene glede imovinskog stanja, dužni o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 9. ZSSI-a propisano je da obrazac izvješća propisuje Povjerenstvo.

Povjerenstvo je sadržaj obrasca izvješća o imovinskom stanju utvrdilo Odlukom o utvrđivanju sadržaja obrasca Izvješća o imovinskom stanju, koju je donijelo na 79. sjednici, održanoj 31. prosinca 2014.g. Odluka je objavljena u „Narodnim novinama“ broj 4/15. Navedenom odlukom utvrđen je sadržaj novog obrasca Izvješća o imovinskom stanju dužnosnika. Obrazac Izvješća prilog je navedene Odluke i čini njen sastavni dio.

Predmetnom odlukom utvrđeno je da su dužnosnici i ostali obveznici podnošenja izvješća o imovinskom stanju iz članka 3. ZSSI-a obvezni podnositi izvješća o imovinskom stanju isključivo na elektroničkom obrascu Izvješća, koji je dostupan na internetskoj stranici Povjerenstva www.sukobinteresa.hr. Odlukom je također utvrđeno kako će način popunjavanja obrasca Izvješća biti detaljno utvrđen posebnom uputom koja će biti objavljena na internetskoj stranici Povjerenstva. Odluka je stupila na snagu danom donošenja, a počela se primjenjivati od 15. siječnja 2015. godine.

U propisanom obrascu predviđena je rubrika „Ostala članstva i funkcije dužnosnika u drugim pravnim osobama, udruženjima i organizacijama“. Sukladno Uputi za popunjavanje obrasca izvješća o imovinskom stanju dužnosnika, objavljenoj na internetskoj stranici Povjerenstva, ukoliko je dužnosnik član ili obnaša neku funkciju u drugoj pravnoj osobi, udruženju i organizaciji, istu okolnost upisuje u navedenoj rubrici.

Uvidom u podnesena Izvješća o imovinskom stanju dužnosnika Branka Grčića utvrđeno je kako je dužnosnik u rubrici „Ostala članstva i funkcije dužnosnika u drugim pravnim osobama, udruženjima i organizacijama“ naveo kako članstva ne postoje.

Uvidom u dostupne podatke utvrđeno je kako na području Grada Splita djeluju tri Rotary udruge, naziva Rotary Klub Split, Rotary klub Split Novi i Rotary Club Split Plus. Povjerenstvo je od sve tri udruge zatražilo podatke je li i od kada dužnosnik Branko Grčić, zastupnik u Hrvatskom saboru, član navedene udruge.

Rotary Klub Split očitovao se Povjerenstvu dopisom od 29. lipnja 2020.g. u kojem se navodi kako dužnosnik Branko Grčić nije više član navedene udruge od 1. listopada 2009.g.

Rotary Club Split Plus je e-mail dopisom od 9. srpnja 2020.g. obavijestio Povjerenstvo kako dužnosnik Branko Grčić nije član navedene udruge.

Rotary klub Split Novi očitovao se Povjerenstvu dopisom od 9. studenog 2020.g. u kojem se navodi kako dužnosnik Branko Grčić njie nikada bio član navedene udruge.

Slijedom navedenog Povjerenstvo je utvrdilo kako su navodi iz predmetne prijave neosnovani te da nisu utvrđene okolnosti koje bi upućivale na moguću povredu odredbi ZSSI-a u vezi propusta prijavljivanja članstva dužnosnika u uduzi Rotary iz Splita u podnesenim izvješćima o imovinskom stanju dužnosnika. U odnosu na udrugu Rotary Klub Split, u kojoj je dužnosnik bio član do 1. listopada 2009.g. Povjerenstvo napominje kako je ZSSI stupio na snagu 10. ožujka 2011.g. te da je u prijelaznim i završnim odredbama propisano kako danom stupanja na snagu navedenog Zakona prestaje važiti raniji Zakon o sprječavanju sukoba interesa u obnašanju javnih dužnosti („Narodne novine“, broj: 163/03., 94/04., 48/05., 141/06., 60/08., 38/09. i 92/10.) te da će se postupci koji su pred Povjerenstvom započeti prije stupanja na snagu ZSSI-a dovršiti prema odredbama ranije važećeg Zakona.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Branko Grčić, osobnom dostavom
2. Podnositelju prijave, poštom na dostavljenu adresu
3. Objava na internetskoj stranici Povjerenstva
4. Pismohrana